**הדס עפרת – מילים שאמר בהגשת פרס מפעל חיים לדליה מעין:**

דליה יפה מעין משמשת כמנכ"לית של תאטרון הקרון על שם מריו קוטליאר והפסטיבל הבינלאומי לתאטרוני בובות בירושלים מזה שלושה עשורים.

היא העמידה את הקרון בחוד החנית של היצירה הבימתית לילדים בארץ בכל הנוגע לתיאטרון דימוי, ולביטויים החזותיים והפרפורמטיביים של שפת הבמה. על מעמדו של התאטרון בארץ ובעולם יעידו 45 הצגות פעילות וכ-1,100 הרצות בשנה, מתוכם למעלה מ-50 הרצות בשנה בחו"ל. אם לא די בכך, הוסיפו לרשימה שלושים וחמישה פרסים ישראליים ובינלאומיים רק בעשור האחרון, לא כולל חמישה פרסי אסיטֵז' ישראל שמחולקים בערב זה לקרון...

דליה היא דוגמה ומופת ליכולת לזהות מהלכים יצירתיים ולעודד שפה מקורית, לתמוך ברגש וברגישות בכישרונות צעירים כמו גם ביוצרים מבוגרים מתוך הבנה שכל יוצר ויוצרת הם עולם שלם, וליצור תקשורת, תובנה ורגש בקרב קהל הילדים בני גילאים שונים, כולל הגיל הרך.

כשמשתמשים במושג *בית-תאטרון* שוכחים על-פי רוב שמדובר בצירוף של בית (לא מבנה) ותאטרון. דליה צמצמה את הפער שבין הבית לתאטרון והפכה את התאטרון לבית ואותנו למשפחה.

על מכלול כישוריה, טוב הטעם שלה, ביסוסה של שפה בימתית מקורית ועשירה במשך שנות דור, ועל אישיותה שובת הלב אני מאושר שניתן לי הכבוד והעונג להעניק לה את פרס אסיטז' ישראל למפעל חיים.